JTS รูด 11% หลัง ตลท.จับติดแคชฯระดับ 2 – เตือน นลท.ระวังก่อนซื้อขาย
JTS รูด 11% หลัง ตลท.จับติดแคชฯระดับ 2 เริ่มวันนี้ - 9 ส.ค. 64 พร้อมออกโรงเตือนนักลงทุนให้ระมัดระวังก่อนตัดสินใจซื้อขายหลักทรัพย์ด้วยราคาหุ้นที่ผันผวนหนัก
20 ก.ค. 2564

ผู้สื่อข่าวรายงานว่าวันนี้ (20 ก.ค. 2564) ราคาหุ้นบริษัท จัสมิน เทเลคอม ซิสเต็มส์ จำกัด (มหาชน) หรือ JTS ณ เวลา 11.53 น. อยู่ที่ระดับ 51.75 บาท ลดลง 6.50 บาท หรือ 11.16% โดยทำจุดสูงสุดที่ 67.00 บาท และทำจุดต่ำสุดที่ 41.00 บาท ด้วยมูลค่าการซื้อขาย 227.62 ล้านบาท

โดยราคาหุ้น JTS ปรับลดลง ส่วนหนึ่งเกิดจากตลาดหลักทรัพย์แห่งประเทศไทย (ตลท.) เตือนผู้ลงทุนให้ระมัดระวังก่อนตัดสินใจซื้อขายหลักทรัพย์ บริษัท จัสมิน เทเลคอม ซิสเต็มส์ จำกัด (มหาชน) ด้วยสภาพการซื้อขายปรับตัวเปลี่ยนแปลงอย่างมากด้วย P/E และ P/BV สูงที่ 895 เท่า และ 40 เท่า ตามลำดับ แม้อยู่ในมาตรการกำกับการซื้อขาย เนื่องจากอาจมีความเสี่ยงหากสภาพการซื้อขายผันผวนโดยให้พิจารณาปัจจัยพื้นฐานให้รอบคอบก่อนตัดสินใจลงทุน
นอกจากนั้นขอให้บริษัทสมาชิกทุกรายกำกับดูแลการซื้อขายและการดำเนินการต่างๆ ที่เกี่ยวข้องกับหลักทรัพย์ JTS อย่างเคร่งครัด เพื่อป้องกันการส่งคำสั่งซื้อขายที่อาจไม่เหมาะสมหรือไม่เป็นไปตาม พ.ร.บ. หลักทรัพย์และตลาดหลักทรัพย์
สำหรับปัจจุบันหลักทรัพย์ JTS อยู่ในมาตรการกำกับการซื้อขายระดับ 2 คือ ให้ผู้ลงทุนทุกประเภทวางเงินสด 100% ก่อนซื้อ JTSและห้ามสมาชิกคำนวณ JTSเป็นวงเงินซื้อขายในทุกประเภทบัญชี มีผลตั้งแต่วันที่ 20 ก.ค. – 9 ส.ค. 64 เนื่องจากสภาพการซื้อขายในวันที่ 19 ก.ค. 64 ปรับตัวเปลี่ยนแปลงไปอย่างมาก โดยราคาปิดที่ระดับสูงสุด (New high) ที่ 58.25 บาท (+20.73%) สวนภาวะตลาดโดยรวม แม้ในช่วงดังกล่าว JTS อยู่ในมาตรการกำกับการซื้อขายระดับ 1